b"\n_START_ARTICLE_\nTrashi Chhoe Dzong\n_START_PARAGRAPH_\nTrashi Chhoe Dzong ('hiilgava religiooni kindlus') on Bhutani pealinnas Thimphus asuv kindlusklooster (dzong)._NEWLINE_Tegemist on kivist ja puust ehitisega, millel on paksud valge lubiv\xc3\xa4rviga v\xc3\xa4rvitud seinad, seitse punase katusega torni, mitu sise\xc3\xb5ue ja rikkalikult kaunistusi nii sees kui ka v\xc3\xa4ljas. Kompleksis on \xc3\xbcle saja ruumi._NEWLINE_Klooster oli selle koha peal hiljemalt 1216. aastal (rajati algselt arvatavasti 12. sajandil) ning ehitati Shabdungi korraldusel \xc3\xbcmber 1640. v\xc3\xb5i 1650. aastatel. Aastatel 1962\xe2\x80\x931969, p\xc3\xa4rast Thimphu saamist riigi pealinnaks, rekonstrueeriti ja laiendati kuninga k\xc3\xa4sul kogu kompleks, mis on kannatada saanud kolmes tulekahjus ja \xc3\xbches maav\xc3\xa4rinas (ning iga kord taastatud). Rekonstrueerimisel ei kasutatud naelu ega jooniseid._NEWLINE_Dzong on Bhutani usujuhi jhe khenpo suveresidents. Kloostris elab alaliselt 10 munka. Samuti viibib kloostris k\xc3\xbclalismunkasid. Riigimungad (dratshang) viibivad seal suviti._NEWLINE_Dzongi \xc3\xbches tiivas asub troonisaal ja kuninga kabinet ning sise- ja rahandusministeerium. Alates 1952. aastast asub seal riigi valitsus. Kuni 1993. aastani oli seal ka Rahvuskogu residents._NEWLINE_Suve l\xc3\xb5pus on Trashi Chhoe Dzongis maskitantsufestival (Thimphu festival, tsechhu), mis on turistide seas populaarne."